กระทรวงเกษตรฯ  ขับเคลื่อนการส่งเสริมและพัฒนาการทำเกษตรเพื่อยกระดับขีดความสามารถในการแข่งขันของภาคเกษตรสู่ความยั่งยืนอย่างแท้จริง
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวคำปราศรัยเนื่องในวันเกษตรกร ประจำปี 2566 ว่า ขอส่งความระลึกถึง และความปรารถนาดีมายังพี่น้องเกษตรกรทุกท่าน รัฐบาลได้ดำเนินการส่งเสริมและพัฒนาการทำเกษตรเพื่อยกระดับขีดความสามารถในการแข่งขันของภาคเกษตรโดยยึดแนวทางการพัฒนาทั้งอัตลักษณ์พื้นถิ่น เกษตรปลอดภัย เกษตรชีวภาพ เกษตรแปรรูปเกษตรอัจฉริยะ การพัฒนาระบบนิเวศเกษตร การพัฒนาโครงสร้างพื้นฐาน และระบบโลจิสติกส์การเกษตร การสร้างความเข้มแข็งของสถาบันเกษตรกรให้เป็นผู้ประกอบการยุคใหม่ ตลอดจนการพัฒนาการเกษตรในเขตเศรษฐกิจพิเศษผ่านนโยบายและมาตรการที่สำคัญของภาครัฐเพื่อช่วยเหลือพี่น้องเกษตรกร อาทิ ส่งเสริมและสนับสนุนการผลิตสินค้าเกษตรที่ได้คุณภาพมาตรฐานและปลอดภัย ส่งเสริมและขยายสินค้าเกษตรออนไลน์ และออฟไลน์ เพื่อตอบโจทย์ความต้องการของผู้บริโภคสนับสนุนปัจจัยพื้นฐาน การทำการเกษตรในด้านการบริหารจัดการน้ำ การส่งเสริมการรวมกลุ่มเกษตรกร และสถาบันเกษตรกร การวิจัยและพัฒนาองค์ความรู้ ที่เกี่ยวข้องการแปรรูปผลผลิตทางการเกษตรเป็นผลิตภัณฑ์ใหม่ รวมถึงพัฒนาศักยภาพของเกษตรกรให้เข้าถึงเทคโนโลยีและนวัตกรรมสมัยใหม่สุดท้ายนี้ขอขอบคุณพี่น้องเกษตรกรและประชาชนผู้เป็นกำลังสำคัญในการขับเคลื่อนการพัฒนาประเทศ และขอให้เชื่อมั่นว่า การดำเนินงานของรัฐบาลจะนำพาพี่น้องเกษตรกรไปสู่ความยั่งยืนอย่างแท้จริง เนื่องในโอกาสวันเกษตรกรนี้ ผมขออาราธนาคุณพระศรีรัตนตรัยและสิ่งศักดิ์สิทธิ์ทั้งหลายที่ท่านเคารพนับถือ ตลอดจนพระบารมีของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระเจ้าอยู่หัว โปรดดลบันดาลให้พี่น้องเกษตรกรและประชาชนทุกท่านประสบแต่ความสุขความเจริญและก้าวหน้ายิ่งๆ ขึ้นไป